钦定古今图书集成/明伦汇编/氏族典/第122卷 > 陈最
## 钦定古今图书集成/明伦汇编/氏族典/第122卷 > 陈最

按《万姓统谱》：最，字季常，福安人。宣和间登进士第，授
新昌县丞。会杭卒叛，最单骑见贼，以理谕之。贼曰：“此
公忠义，虐之不祥。”遂送最以归，召对称旨。上谕宰执
曰：“陈最人物可爱，议论可取。”授诸司粮料院。佐郑中
使川陕，与金公画地界。金使乃贺景仁之子，屡与最
争，最责之曰：“子受本朝大恩，何乃若是？”贺气沮，卒从
所议，还朝以闻，上喜。时秦桧方主和议，最力沮之。桧
不悦，出知兴国军。